初，唐宮中有要市外物，令官吏主之，與人為市，隨給其直。及貞元末，以宦者為使，抑買人物，稍不如本估。末年不復行文書，置「白望」數百人於兩市並要鬧坊，閱人所賣物，但稱「宮市」，即歛手付與，真偽不復可辨，無敢問所從來。其論價之高下者，率用百錢物買人直數千錢物，仍索進奉門戶並腳價錢。將物詣市，至有空手而歸者。